दरभंगा में 5 युवकों से 4 घंटे चली पूछताछ; पटना में किताब दुकान को खंगाला
PFI Terror Funding Case NIA Raid Update - पॉपुलर फ्रंट ऑफ इंडिया (PFI) मामले में बिहार, यूपी और गुजरात में NIA और ATS ने रेड मारी। बिहार के पटना और दरभंगा में छापेमारी की गई है।
गजवा-ए-हिंद मामले में बिहार, यूपी और गुजरात में NIA और ATS ने रेड मारी। बिहार के पटना और दरभंगा में छापेमारी की गई है। रविवार की सुबह 5 बजे टीम ने दोनों जगह एक साथ कार्रवाई की है। ये रेड करीब 8 घंटे तक चली। यूपी के बरेली में भी टीम ने छापेमारी की है। गुजरात में एक जगह पर छापेमारी की गई। इन जगहों से मोबाइल, मेमोरी कार्ड, सिम कार्ड, कुछ डिजिटल डिवाइस सहित कुछ आपत्तिजनक सामान जब्त किया गया है। 
दरभंगा में बहेरा थाना क्षेत्र के गाजियाना गांव और छोटकी बाजार में टीम ने कार्रवाई की। दोनों गांव से टीम ने 5 युवकों को पूछताछ के लिए अपने साथ ले गई। 4 घंटे चली पूछताछ के बाद टीम ने सभी को छोड़ दिया।
इनमें से एक युवक पटना के मदरसे में रहकर पढ़ाई करता था। युवक अरबी भाषा को ट्रांसलेट करने में माहिर है। NIA को इनपुट मिला था कि उसका ISI से कनेक्शन है। इसके बाद ये रेड मारी गई थी। टीम यहां से 2 मोबाइल और बैंक डिटेल भी साथ ले गई थी।
पटना में टीम ने ये कार्रवाई फुलवारी शरीफ की इमारत-ए-शरिया के पास मोहम्मद रियाजुद्दीन कासमी की किताब दुकान में की।
किताब दुकान में टीम ने मारी रेड 
टीम की छापेमारी के दौरान मौजूद पास ही रहने वाले मोहम्मद एमडी आलम ने बताया कि यहां एक किताब की दुकान है। ये दुकान मोहम्मद कासमी साहब की है। यहां उर्दू, अरबी की किताबें मिलती हैं। टीम किताबों में कुछ ढूंढ रही थी, लेकिन उन्हें कुछ नहीं मिला। हम कासमी साहब जो अच्छे से जानते हैं वो इस तरह के इंसान नहीं हैं।
सूत्रों के अनुसार यह कार्रवाई तमिलनाडु से गिरफ्तार किए गए मुमताज अंसारी से पूछताछ में मिले क्लू के आधार पर हो रही है।
तिरुवल्लूर से हुई थी गिरफ्तार
मुमताज अंसारी बिहार के पश्चिम चंपारण जिले के महिषी थाना इलाके का रहने वाला है। PFI मामले में पटना के फुलवारी शरीफ थाना में FIR नंबर 827/22 में ये वांटेड था। इस केस को NIA ने टेक ओवर किया था। इसके बाद भी मुमताज पकड़ा नहीं गया था।
बिहार ATS को उसका स्पेशल इनपुट मिला। जिसके बाद एक टीम तमिलनाडु गई थी। टीम करीब 10 दिनों तक तिरुवल्लूर जिले के बरियपल्लम में रही। वहां मुमताज छिपकर और अपनी पहचान बदलकर रह रहा था।
वो वहां एक फैक्ट्री में काम कर रहा था। यहीं से 19 जून की सुबह बिहार ATS की टीम बे उसे गिरफ्तार किया था। इसके बाद NIA को सौंप दिया था। फिर इससे पूछताछ हुई और इसकी निशानदेही पर अब छापेमारी चल रही है।
बता दें कि PFI मामला सामने आने के बाद ही फुलवारी शरीफ से मरगूब अहमद दानिश उर्फ ताहिर को गिरफ्तार किया गया था। इसके बाद ही कट्‌टरपंथी संगठन गजवा-ए-हिंद का कनेक्शन सामने आया था। इसके सोशल मीडिया ग्रुप से पाकिस्तान और बांग्लादेश के हैंडलर जुड़े थे। 